บาทเปิด 31.86 บาทต่อดอลลาร์ ทรงตัว 
เงินบาทเปิดตลาด 31.86 บาทต่อดอลลาร์ ทรงตัว จับตาตัวเลขส่งออกไทย-ประชุมศบค. ขณะที่นักลงทุนกังวลสถานการณ์จีน-สหรัฐตึงเครียด
22 พ.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 31.86 บาท/ดอลลาร์ จากเย็นวานนี้ที่ปิดตลาดที่ระดับ 31.83/86 บาท/ดอลลาร์
"เมื่อคืนราคาทองคำปรับตัวลดลงกว่า 30 ดอลลาร์/ออนซ์ ทำให้คาดว่าวันนี้อาจจะมีแรงซื้อดอลลาร์จากผู้นำเข้าทองคำเข้ามา ขณะที่นักลงทุนกังวลความสัพนธ์ระหว่างสหรัฐฯกับจีน หลังประธานาธิบดีโดนัลด์ ทรัมป์ขู่ว่า สหรัฐฯ จะตอบโต้จีนอย่างรุนแรงหากจีนออกกฎหมายความมั่นคงในฮ่องกงเพื่อจัดการกับกลุ่มผู้ชุมนุมประท้วง" นักบริหารเงิน ระบุ
สำหรับวันนี้ต้องจับตัวเลขข้อมูลทางการค้าของไทย และกรณีที่ประชุมสภาความมั่นคงแห่งชาติ (สมช.) จะเสนอที่ประชุมศูนย์บริหารสถานการณ์โควิด-19 (ศบค.)พิจารณาให้ต่ออายุการบังคับใช้พระราชกำหนด (พ.ร.ก.) การบริหารราชการในสถานการณ์ฉุกเฉินพ.ศ.2548 ออกไปอีก 1 เดือน
เบื้องต้นประเมินกรอบการเคลื่อนไหวของค่าเงินบาทในวันนี้ระหว่าง 31.80 - 31.90 บาท/ดอลลาร์